4แบงก์แบ่งเค้กปล่อยกู้8หมื่นล.
4 ธนาคารใหญ่ ฮุบปล่อยกู้เขื่อนไซยะบุรี 8 หมื่นล้าน เซ็นสัญญาใน เม.ย.นี้
4 เม.ย. 2554

4 ธนาคารใหญ่ ฮุบปล่อยกู้เขื่อนไซยะบุรี 8 หมื่นล้าน เซ็นสัญญาใน เม.ย.นี้ 
นายวศิน วณิชย์วรนันต์ รองกรรมการผู้จัดการ ธนาคารกสิกรไทย กล่าวว่า ในปีนี้ธนาคารจะเน้นการปล่อยกู้สินเชื่อรายใหญ่ในกลุ่มพลังงานเป็นหลัก โดยภายในเดือน เม.ย.นี้ จะมีการเซ็นสัญญาปล่อยกู้วงเงิน 8 หมื่นล้านบาท ให้กับบริษัท ช.การช่าง ในโครงการก่อสร้างเขื่อนผลิตไฟฟ้าไซยะบุรีของประเทศลาว 
การปล่อยกู้ครั้งนี้จะเป็นการร่วมให้กู้กับอีก 3 ธนาคารขนาดใหญ่ คือ ธนาคารกรุงเทพ ธนาคารกรุงไทย และธนาคารไทยพาณิชย์ และอีก 1 โครงการเป็นโรงไฟฟ้าพลังงานหมุนเวียน คิดเป็นวงเงินกว่า 1 หมื่นล้านบาท
“เดือนที่ผ่านมาเราได้ปล่อยกู้วงเงิน 5,000 ล้านบาท ให้กับบริษัท บางปะอิน โคเจนเนอเรชั่น ไปแล้ว สำหรับเดือนนี้เราจะพยายามปิดดีลโครงการไซยะบุรีให้ได้ หลังจากก่อนหน้านี้ต้องเลื่อนการเซ็นสัญญาออกไปจากปัญหาด้านการซื้อขายและสัญญาการก่อสร้าง โดยคาดว่าสินเชื่อในกลุ่มพลังงานจะเติบโตได้ดีไปจนถึงช่วงกลางปี” นายวศิน กล่าว
นายวศิน กล่าวว่า นอกจากการปล่อยสินเชื่อในกลุ่มพลังงานแล้ว ในปีนี้ธนาคารจะเน้นเข้าไปปล่อยสินเชื่อสำหรับการซื้อและควบรวมกิจการด้วย โดยขณะนี้ธนาคารได้รับการติดต่อจากบริษัทต่างชาติหลายแห่ง ทั้งบริษัทตะวันตกและญี่ปุ่นให้เป็นตัวกลางในการซื้อหรือควบรวมกิจการกับบริษัทไทย โดยเฉพาะในกลุ่มปิโตรเคมีและพลังงานที่จะเริ่มมีความเคลื่อนไหวในช่วงกลางปี
ทั้งนี้ ในช่วงไตรมาสแรกสินเชื่อรายใหญ่ของธนาคารมีการเติบโตไปแล้ว 4% จากฐานสินเชื่อเมื่อสิ้นปีที่ผ่านมาที่ 3.3 แสนล้านบาท สำหรับแนวโน้มในไตรมาส 2 คาดว่าจะสามารถเติบโตได้ต่อเนื่อง แต่อาจลดลงเล็กน้อยตามฤดูการลงทุนและผลกระทบที่มาจากภัยธรรมชาติ 
นายกิตติพันธ์ อนุตรโสตถิ ผู้ช่วยผู้จัดการใหญ่อาวุโส ธนาคารไทยพาณิชย์ กล่าวว่า สินเชื่อธุรกิจขนาดใหญ่ของธนาคารในช่วงไตรมาสแรก มีการเติบโตสุทธิไปแล้วประมาณ 2 หมื่นล้านบาท ซึ่งเป็นไปตามเป้าการเติบโตสินเชื่อโดยรวมทั้งปีที่ 10-12% 
ภายในเดือนนี้คาดว่าจะสามารถเร่งเซ็นสัญญาปล่อยกู้ร่วมในโครงการไซยะบุรี ซึ่งจะเป็นสินเชื่อของธนาคาร 2 หมื่นล้านบาทได้ อย่างไรก็ตาม คาดว่าการเติบโตในไตรมาส 2 อาจลดลง จากเหตุการณ์อุทกภัยในภาคใต้ และเหตุการณ์ในญี่ปุ่นที่อาจทำให้ลูกค้าหลายรายชะลอการลงทุนออกไป
นอกจากนี้ ธนาคารยังมีการเจรจาดีลประเภทซื้อและควบรวมกิจการระหว่างประเทศอยู่หลายราย